’৯৫-৯৬ সালের এই সময়টাতে আরও কিছু ঘটনা ঘটল। প্রীতিলতা হলের প্রভোস্ট, পরিসংখ্যান বিভাগের একজন শিক্ষক ছিলেন। তিনি হলের প্রথম বর্ষের ছাত্রীদের টার্গেট করে নানাভাবে হেনস্থাকরতেন । ছাত্রীরা বাধ্য হয়ে বিশ্ববিদ্যালয়ের প্রশাসনের কাছে তার ক্ষমতার অপব্যবহার সম্পর্কে লিখিত অভিযোগ করে: ছাত্রীদের অভিভাবকদের সাথে দুর্বব্যাবহার, প্রেম করা নিয়ে কটাক্ষ করা, হলে কটায় ফিরল তার নজরদারী। লিখিত অভিযোগের বাইরেও অভিযোগ ছিল। তোমারও মনে পড়বে, এই প্রভোস্ট আচমকা ছাত্রী হলে প্রবেশ করতো, এমনকি বাথরুমেও। প্রভোস্টের এই “তথাকথিত অসদাচারণে”র খবর তখনকার ভোরের কাগজে ছাপা হল। কোন ছাত্রী সিগেরেট খায়, কোন ছাত্রী প্রেম করে প্রভোস্ট মহাশয় এইসবের হিসেব-নিকেশে ব্যস্ত। নৃবিজ্ঞানের তিনজন ছাত্রীকে হয়রানি করার জন্য লেসবিয়ান আখ্যা দিল। লেসবিয়ান হলেই বা কি মহাভারত অশুদ্ধ হবে! প্রশাসনিক কাঠামো ও ক্ষমতার বরাতে ছাত্রীরা যৌন/হয়রানির শিকার হচ্ছে। রাগে ক্ষোভে আমরা প্রায় দিশেহারা।